CELEX: 
Language: bg
Date: 2022-03-29 00:00:00
Title: ДЕЛЕГИРАН РЕГЛАМЕНТ (ЕС) .../... НА КОМИСИЯТА за изменение на Регламент (ЕО) № 273/2004 на Европейския парламент и на Съвета и Регламент (ЕО) № 111/2005 на Съвета с цел добавяне на някои прекурсори на наркотични вещества в списъка на описаните вещества

ОБЯСНИТЕЛЕН МЕМОРАНДУМ
            
            
               1.КОНТЕКСТ НА ДЕЛЕГИРАНИЯ АКТ
            
            
               Прекурсорите на наркотични вещества са химикали, които може да се използват за незаконно производство на упойващи или психотропни вещества. С Регламент (ЕО) № 273/2004 на Европейския парламент и на Съвета
                  1
                са установени мерки за наблюдение на търговията с прекурсори в рамките на ЕС, а с Регламент (ЕО) № 111/2005 на Съвета
                  2
                се урежда търговията с прекурсори между ЕС и трети държави.
            
            
               С тези два регламента съвместно се изпълняват мерките, предвидени в член 12 от Конвенцията на Организацията на обединените нации за борба срещу незаконния трафик на упойващи и психотропни вещества от 19 декември 1988 г.
                  3
                (наричана по-долу за краткост „Конвенцията на ООН от 1988 г.).
            
            
               Прекурсорите на наркотични вещества могат да бъдат описани вещества (посочени в приложенията към двата регламента, с произтичащи различни правни задължения в зависимост от тяхната категория — лицензия, регистрация, разрешение за износ/внос и др.). Прекурсорите на наркотични вещества могат да бъдат и неописани вещества, т.е. непосочени в приложенията вещества. Всяка държава членка може да приеме необходимите мерки, за да могат нейните компетентни органи да извършват контрол и мониторинг на съмнителни сделки, свързани с неописани субстанции. 
            
            
               Национални компетентни органи съобщиха за конфискуването на етилов алфа-фенилацетоацетат (EAPA) и метилов 3-оксо-2-(3,4-метилендиоксифенил)бутаноат (MAMDPA). 
            
            
               EAPA се използва за производството на веществото 1-фенил-2-пропанон (P-2-P), известно и като бензилметилкетон (BMK). BMK е прекурсор на веществата амфетамин и метамфетамин. 
            
            
               MAMDPA се използва за производството на веществото 3,4-метилендиоксифенилпропан-2-он (PMK), което от своя страна е прекурсор на веществото 3,4-метилендиоксиметамфетамин (MDMA), известно като „екстази“.
            
            
               Веществата амфетамин, метамфетамин и MDMA са сред най-разпространените наркотици, произвеждани незаконно в ЕС, които имат сериозни последици за човешкото здраве.
            
            
               BMK, както и някои от другите му предпрекурсори, които са много сходни с EAPA (като например метилов алфа-фенилацетоацетат (MAPA) или алфа-фенилацетоацетамид (APAA)), а също и PMK, са вече описани в регламентите вещества. 
            
            
               След налагането на строг контрол на посочените по-горе описани вещества, EAPA и MAMDPA бяха разработени от престъпни организации, за да избегнат този контрол. Поради това EAPA и MAMDPA следва също да бъдат включени в съответните списъци на равнището на ЕС, за да се засили техният контрол и мониторинг. Включването на веществата в съответните списъци ще предостави на националните органи правни средства за ефективна борба срещу използването им в незаконното производство на упойващи вещества.  
            
            
               Комисията има правомощия да преценява в коя категория да бъде включен даден прекурсор на наркотични вещества. 
            
            
               Веществата, включени в категория 1, създават най-висок риск при отклоняване и обикновено стават частично или изцяло част от молекулата на упойващото или психотропното вещество. Регламентите определят най-строги мерки за контрол и мониторинг на такива вещества: те трябва да се съхраняват в защитени помещения (напр. заключени помещения, помещения с видеонаблюдение и т.н.); всеки оператор, работещ с такива вещества, трябва да има лицензия; за тях също така се изисква разрешение за внос и износ. 
            
            
               Веществата EAPA и MAMDPA следва да бъдат включени в категория 1, тъй като те могат лесно да бъдат преобразувани, така че да спомагат за производството на метамфетамин, амфетамин и MDMA, а произтичащите социални проблеми и проблеми за общественото здравеопазване, свързани с употребата на тези упойващи вещества, са значителни.  
            
            
               Не е известно за EAPA и MAMDPA да съществуват законни видове употреба, освен за научноизследователски цели. Следователно включването им в категория 1 няма да създаде значителна административна тежест за икономическите оператори и компетентните органи. 
            
            
               2.КОНСУЛТАЦИИ ПРЕДИ ПРИЕМАНЕТО НА АКТА
            
            
               В съответствие с Междуинституционалното споразумение за по-добро законотворчество от 13 април 2016 г.
                  4
                при подготовката на настоящия делегиран акт бяха проведени подходящи и прозрачни консултации, включително на експертно равнище. Експертната група по прекурсорите на наркотични вещества обсъди и даде добра оценка на предложението на заседанието си на 26—27 октомври 2021 г. 
            
            
               Проектът на акта беше публикуван за обратна връзка на портала „Have-your-say“ („Споделете мнението си“). Беше получен един положителен коментар. 
            
            
               Проектът на акта беше нотифициран въз основа на член 2, параграф 2.9, точка 2.9.2 от Споразумението за техническите пречки пред търговията. Не бяха получени коментари. 
            
         
         
            
               3.ПРАВНИ ЕЛЕМЕНТИ НА ДЕЛЕГИРАНИЯ АКТ
            
            
               Въз основа на член 15 от Регламент (ЕО) № 273/2004 и член 30а от Регламент (ЕО) № 111/2005 на Комисията е предоставено правомощието да приема делегирани актове с цел приложенията да се адаптират към новите тенденции в отклоняването на прекурсори на наркотични вещества.
            
            
               Регламент (ЕО) № 273/2004 и Регламент (ЕО) № 111/2005 са тясно свързани. С тях съвместно се изпълняват мерките, предвидени в член 12 от Конвенцията на ООН от 1988 г. Поради това обединяването в рамките на един делегиран акт на две оправомощавания, чиито основания са различни законодателни актове, е обосновано от тясната материалноправна връзка на въпросните оправомощавания.
            
            
               ДЕЛЕГИРАН РЕГЛАМЕНТ (ЕС) .../... НА КОМИСИЯТА
            
            
               от 29.3.2022 година
            
            
               за изменение на Регламент (ЕО) № 273/2004 на Европейския парламент и на Съвета и Регламент (ЕО) № 111/2005 на Съвета с цел добавяне на някои прекурсори на наркотични вещества в списъка на описаните вещества 
               
            
               (текст от значение за ЕИП)
            
            
               ЕВРОПЕЙСКАТА КОМИСИЯ,
            
            
               като взе предвид Договора за функционирането на Европейския съюз,
            
            
               като взе предвид Регламент (ЕО) № 273/2004 на Европейския парламент и на Съвета от 11 февруари 2004 г. относно прекурсорите на наркотичните вещества
                  5
               , и по-специално член 15 от него, 
            
            
               като взе предвид Регламент (ЕО) № 111/2005 на Съвета от 22 декември 2004 г. за определяне на правила за мониторинг на търговията между Съюза и трети страни в областта на прекурсорите
                  6
               , и по-специално член 30а от него,
            
            
               като има предвид, че:
            
            
               (1)С Регламент (ЕО) № 273/2004 са установени мерки за наблюдение на търговията с прекурсори в рамките на Съюза, а с Регламент (ЕО) № 111/2005 се урежда търговията с прекурсори между Съюза и трети държави. Приложение I към Регламент (ЕО) № 273/2004 и приложението към Регламент (ЕО) № 111/2005 съдържат списък на описаните вещества, за които се прилагат някои хармонизирани мерки за контрол и мониторинг, предвидени в тези два регламента.
            
            
               (2)Национални компетентни органи съобщиха за конфискуването на етилов алфа-фенилацетоацетат (EAPA) и метилов 3-оксо-2-(3,4-метилендиоксифенил)бутаноат (MAMDPA) в контекста на незаконно производство на упойващи вещества. 
            
            
               (3)EAPA се използва за производството на веществото 1-фенил-2-пропанон (P-2-P), известно и като бензилметилкетон (BMK). BMK е прекурсор на веществата амфетамин и метамфетамин. 
            
            
               (4)MAMDPA се използва за производството на веществото 3,4-метилендиоксифенилпропан-2-он (PMK), което от своя страна е прекурсор на веществото 3,4-метилендиоксиметамфетамин (MDMA), известно като „екстази“.
            
            
               (5)Веществата амфетамин, метамфетамин и MDMA са сред най-разпространените наркотици, произвеждани незаконно в Съюза. Те имат сериозни последици за човешкото здраве и причиняват сериозни социални проблеми и проблеми за общественото здравеопазване в някои региони на Съюза. 
            
            
               (6)Поради това EAPA и MAMDPA следва да бъдат включени в съответните списъци на равнището на Съюза, за да се засили техният контрол и мониторинг. 
            
            
               (7)Описаните вещества, посочени в приложение I към Регламент (ЕО) № 273/2004 и в приложението към Регламент (ЕО) № 111/2005, са разделени на категории, за които се прилагат различни мерки, за да се постигне пропорционален баланс между степента на опасност, която представлява всяко едно конкретно вещество, и тежестта за лицата, извършващи законна търговия със съответното вещество. Най-строгите мерки за контрол и мониторинг се прилагат за веществата от категория 1. 
            
            
               (8)Веществата EAPA и MAMDPA, като прекурсори на веществата амфетамин, метамфетамин и MDMA, представляват значителна заплаха за обществото и общественото здравеопазване в Съюза. Не е известно за тях да съществува законно производство или законна търговия или употреба, освен за научноизследователски цели. Поради това включването им в категория 1 от приложение I към Регламент (ЕО) № 273/2004 и в категория 1 от приложението към Регламент (ЕО) № 111/2005 би било подходящ отговор, за да се избегне използването им в незаконното производство на упойващи вещества, като в същото време не би довело до значителна допълнителна административна тежест за икономическите оператори и компетентните органи в Съюза.
            
         
         
            
               (9)Поради това Регламент (ЕО) № 273/2004 и Регламент (ЕО) № 111/2005 следва да бъдат съответно изменени.
            
            
               (10)С регламенти (ЕО) № 273/2004 и (ЕО) № 111/2005 съвместно се изпълняват някои разпоредби на Конвенцията на Организацията на обединените нации за борба срещу незаконния трафик на упойващи и психотропни вещества, приета във Виена на 20 декември 1988 г. и одобрена с Решение 90/611/ЕИО на Съвета
                  7
               . Предвид тясната материалноправна връзка между оправомощаванията по тези два регламента е уместно измененията да се приемат с един делегиран акт,
            
            
               ПРИЕ НАСТОЯЩИЯ РЕГЛАМЕНТ:
            
            
               Член 1 
               Изменения на Регламент (ЕО) № 273/2004
            
            
               Приложение I към Регламент (ЕО) № 273/2004 се изменя в съответствие с приложение I към настоящия регламент.
            
            
               Член 2 
                  Изменения на Регламент (ЕО) № 111/2005
            
            
               Приложението към Регламент (ЕО) № 111/2005 се изменя в съответствие с приложение II към настоящия регламент.
            
            
               Член 3
            
            
               Влизане в сила 
            
            
               Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
            
               Настоящият регламент е задължителен в своята цялост и се прилага пряко във всички държави членки.
            
            
               Съставено в Брюксел на 29.3.2022 година.
            
            
               
                     За Комисията
               
               
                     Председател
                     Ursula VON DER LEYEN
               
               
            
         
         
            
                  
                     (1)
                  
                        Регламент (ЕО) № 273/2004 на Европейския парламент и на Съвета от 11 февруари 2004 г. относно прекурсорите на наркотичните вещества (ОВ L 47, 18.2.2004 г., стр. 1).
               
               
                  
                     (2)
                  
                        Регламент (ЕО) № 111/2005 на Съвета от 22 декември 2004 г. за определяне на правила за мониторинг на търговията между Съюза и трети страни в областта на прекурсорите (ОВ L 22, 26.1.2005 г., стр. 1).
               
               
                  
                     (3)
                  
                        ОВ L 326, 24.11.1990 г., стр. 57.
               
               
                  
                     (4)
                  
                        ОВ L 123, 12.5.2016 г., стр. 10.
               
               
                  
                     (5)
                  
                        ОВ L 47, 18.2.2004 г., стр. 1. 
               
               
                  
                     (6)
                  
                        OВ L 22, 26.1.2005 г., стр. 1.
               
               
                  
                     (7)
                  
                        Решение 90/611/ЕИО на Съвета от 22 октомври 1990 г. относно сключването от името на Европейската икономическа общност на Конвенцията на Организацията на обединените нации за борба срещу незаконния трафик на упойващи и психотропни вещества (OВ L 326, 24.11.1990 г., стр. 56).
               
            
      
    ---documentbreak--- 
      
         
         
            
               ПРИЛОЖЕНИЕ I 
            
            
            
               В Регламент (ЕО) № 273/2004, в приложение І, в таблицата за веществата от категория 1, на подходящото място според реда на кодовете по КН се добавят следните вписвания в описа на веществата: 
            
            
                     
                        Вещество
                     
                  
                  
                     
                        Наименование по КН (ако е различно)
                     
                  
                  
                     
                        Код по КН
                     
                  
                  
                     
                        CAS №
                     
                  
               
                     
                        „Етилов алфа-фенилацетоацетат (EAPA) (*)
                     
                  
                  
                     
                  
                  
                     
                        Ex 2918 30 00
                     
                  
                  
                     
                        5413-05-8
                     
                  
               
                     
                        Метилов 3-оксо-2-(3,4-метилендиоксифенил)бутаноат (MAMDPA) (**)
                     
                  
                  
                     
                        Метилов 3-оксо-2-(3,4-метилендиоксифенил)бутаноат
                     
                  
                  
                     
                        Ex 2932 99 00
                     
                  
                  
                     
                        1369021-80-6
                     
                  
               
               (*) Веществото е известно и като етилов 3-оксо-2-фенилбутаноат съгласно IUPAC (Международен съюз по чиста и приложна химия).
            
            
               (**) Веществото е известно и като метилов 2-(2H-1,3-бензодиоксол-5-ил)-3-оксобутаноат съгласно IUPAC.“.
            
            
               ПРИЛОЖЕНИЕ II 
            
            
            
               В Регламент (ЕО) № 111/2005, в приложението, в таблицата за веществата от категория 1, на подходящото място според реда на кодовете по КН се добавят следните вписвания в списъка на веществата: 
            
            
                     
                        Субстанция
                     
                  
                  
                     
                        КН обозначение (ако е различно)
                     
                  
                  
                     
                        Код по КН
                     
                  
                  
                     
                        CAS №
                     
                  
               
                     
                        „Етилов алфа-фенилацетоацетат (EAPA) (*)
                     
                  
                  
                     
                  
                  
                     
                        Ex 2918 30 00
                     
                  
                  
                     
                        5413-05-8
                     
                  
               
                     
                        Метилов 3-оксо-2-(3,4-метилендиоксифенил)бутаноат (MAMDPA) (**)
                     
                  
                  
                     
                        Метилов 3-оксо-2-(3,4-метилендиоксифенил)бутаноат
                     
                  
                  
                     
                        Ex 2932 99 00
                     
                  
                  
                     
                        1369021-80-6
                     
                  
               
               (*) Веществото е известно и като етилов 3-оксо-2-фенилбутаноат съгласно IUPAC (Международен съюз по чиста и приложна химия).
            
            
               (**) Веществото е известно и като метилов 2-(2H-1,3-бензодиоксол-5-ил)-3-оксобутаноат съгласно IUPAC.“.